Louis Marcoussis

**Louis Marcoussis**, født **Ludwik Kazimierz Wladyslaw Markus** (polsk skrivemåte) eller **Ludwig Casimir Ladislas Markus** (tysk skrivemåte; født 14. november i enten 1878 eller 1883 i Warszawa, død 22. oktober 1941, i Cusset) var maler og grafiker av polsk-jødisk avstamning. Han bodde store deler av livet i Paris, og ble fransk statsborger etter første verdenskrig.

## Liv og virke
### Bakgrunn
Etter et kort juss-studium i Warszawa begynte han på kunstakademiet i Kraków under lærere som Jan Stanisławski og Józef Mehoffer. Han dro til Paris i 1903 og studerte under Jules Lefebvre ved  Académie Julian. 

### Kunstner
Han fikk vist et verk på en viktig utstilling under Salon d'automne i 1905, og stilte jevnlig ut de neste 25 årene ved kjente saloner som  Salon des indépendants og Salon des Tuileries.

For å spe på inntekten fortsatte han å lage vittige tegninger og tegneseriestriper, slik han allerede gjorde i Polen. Han tok også på seg å lage illustrasjoner og annet tegnearbeide. Han ble også kjent med kunstnerne som brukte å samles på kneiper og kafeer i Montmartre og Montparnasse, som Apollinaire, Braque, Degas, Picasso og flere. Det var Apollinaire som foreslo å «forfranske» navnet *Markus* til *Marcoussis* etter en landsby i utkanten av Paris.

Impresjonismen utgjorde hovedinnflytelsen på bildene hans de første årene, men fra omkring 1910 var han en overbevist kubist. Bildene hans ble vist i gallerier over hele Europa, og US of A. I 1925 hadde han sin første separatutstilling i Paris. Bildene hans skildret både stilleben og musikkinstrumenter, men også portretter og landskaper fra Paris og Bretagne-kysten

Han hadde giftet seg med Alice Halicka, en malerinne som også var fra Kraków. Paret fikk en datter, Malène i 1922.

Etter 1930, konsentrerte han seg om grafiske arbeider og bokillustrasjoner, blant andre til Apollinaires *Alcool*, Tzaras *Indicateur des chemins de cœur* og Éluards *Lingères légères* og *Aurélia*. Sent på 1930-tallet samarbeidet han med den spanske surrealisten Joan Miró og lærte ham etsningsteknikk. Han underviste også ved et av de mange private akademiene i Paris.

Ved krigsutbruddet i 1914 meldte han seg til Fremmedlegionen i et polsk kompani. Ved dimisjonen i 1919 fikk han fransk statsborgerskap. Han var likevel i nær kontakt med Polen, både privat og som kunstner. Han snakket sjelden om sin jødiske bakgrunn, og familien hadde forlengst konvertert til katolisismen, men han omtales fortsatt som jødisk kunstner.

Familien flyttet fra Paris til Cusset, nær Vichy, da tyske tropper inntok Paris. Han døde der 22. oktober 1941.

## Utstillinger (utvalg)
* 1905 Salon d'automne, Paris
* 1906 Salon des indépendants, Paris
* 1925 Galerie Le Pierre, Paris
* 1928 Galerie Le Centaure, Brussel
* 1929 Galerie Georges Bernheim, Paris
* 1929 Galerie Jeanne Bucher, Paris
* 1933 Galerie Knoedler, New York
* 1934 Arts Club, Chicago
* 1936 Palais des Beaux-Arts, Brussel
* 1937 Palais des Beaux-Arts, Brussel
* 1939 London Gallery, London
* 1949 Retrospektivt i Paris
* 1950 Retrospektivt i Basel
* 1951 Retrospektivt i Brussel

## Noter



## Referanser


## Eksterne lenker
* Irena Kossowska, ''Louis Marcoussis (Ludwik Kazimierz Markus)'' (Instytut Sztuki Polskiej Akademii Nauk July 2004)
* Dictionary of Art''
* ArtCyclopedia
* French National Library